Asia	OHJELMAJOHTAMISEN KEHITTÄMISHANKE 

Asettaminen

Valtioneuvoston kanslia on tänään asettanut ohjelmajohtamisen kehittämishankkeen. 

Toimikausi

Hankkeen toimikausi on 20.1.2006–30.11.2006

Taustaa

Ohjelmajohtaminen on nykyisen hallituksen keskeinen keskushallinnon ja valtioneuvoston johtamisen uudistus, jonka perusteet valmisteltiin edellisen hallituksen kaudella. Uudistuksen keskeisinä elementteinä ovat hallituksen neljä poikkihallinnollista politiikkaohjelmaa sekä hallituksen strategia-asiakirjamenettely, jolla täsmennetään hallitusohjelman tavoitteita ja toimenpiteitä sekä arvioidaan hallituksen politiikan vaikuttavuutta. Uudistuksen myötä on lisätty valtioneuvoston kanslian asiantuntijavoimavaroja hallitusohjelman toimeenpanon tehostamiseksi. 

Ohjelmajohtamisen tavoitteena on ollut vahvistaa hallituksen poliittista ohjausta poikkihallinnollisissa asioissa ja tehostaa valtioneuvoston poikkihallinnollisen valmistelun dynamiikkaa. Ohjelmajohtamista varten ei ole tehty muodollisia toimivallan muutoksia, vaan kyseessä on uudenlainen toimintatapa valtioneuvostossa. 

Ohjelmajohtamisen ensimmäisen vaiheen kokemuksista on valmistunut erityisasiantuntija Petri Eerolan tekemä selvitys. Selvityksen perusteella ohjelmajohtaminen koetaan sekä päätöksentekijöiden että hallinnon piirissä useita hallinnonaloja koskettavien politiikkojen edistämisen kannalta hyödylliseksi. Selvityksen perusteella on kuitenkin voitu identifioida ohjelmajohtamisjärjestelmän kehittämistarpeita. Ohjelmajohtamisen tarjoamia mahdollisuuksia ei myöskään vielä hyödynnetä täysimääräisesti ja joiltain osin menettelyt kaipaavat tarkistamista. Tämän vuoksi ohjelmajohtamisen toimintatapaa on syytä kehittää seuraavaa hallituskautta varten. 

Hankkeen tavoitteet ja tulokset 

Hankkeen tavoitteena on esittää selkeät suositukset ja järjestelmää koskevat konkreettiset kehittämisehdotukset seuraavalle hallitukselle ohjelmajohtamisen eli politiikkaohjelmien ja hallituksen strategia-asiakirjamenettelyn osalta. 

Hankkeessa analysoidaan seuraavia teemakokonaisuuksia hyödyntäen myös erityisasiantuntija Petri Eerolan selvitystä: 

1.	Ohjelmajohtaminen hallitusohjelman toimeenpanomenettelynä 
•	hallitusohjelman suhde hallituksen strategia-asiakirjaan
•	hallitusohjelman luonne
•	politiikkaohjelmien käyttömahdollisuudet
•	HSA-prosessin tavoiteltava malli vuositasolla ja hallituskaudella (strategian muodostaminen, päivitys, arviointijärjestelmä, politiikkariihet)
•	lainvalmisteluprosessin, ml. mahdollinen lainsäädäntöohjelma, suhde HSA:an 
•	HSA-prosessin suhde TTS-, kehys- ja talousarvioprosesseihin 

2.	Politiikkaohjelmien johtamisen kysymykset 
•	politiikkaohjelmien poliittisen ohjauksen organisointiin liittyvät kysymykset, kuten koordinoivien ministereiden rooli sekä politiikkaohjelmien ministeriryhmien kokoonpanoon ja rooliin liittyvät kysymykset sekä suhde muihin hallituksen yhteistyöfoorumeihin
•	ohjelmajohtajien valintaan, rooliin ja tehtäviin liittyvät kysymykset

3.	Politiikkaohjelmat ja budjetti
•	hallituskauden alkuvaiheen aikataulut (ensimmäiset kehykset ja HSA) 
•	mahdollisuudet politiikkaohjelmien omien käyttövarojen budjetointiin
•	matriisimaisen määrärahajärjestelmän kehittämistarpeet (ml. rahoitusseuranta). 

Näiden teemojen analysoinnin perusteella laaditaan kokoava esitys siitä, millä mallilla seuraava hallitus voisi omaa ohjelmajohtamistaan toteuttaa. 

Hankkeen ohjaus ja raportointi 

Hankkeella on ohjausryhmä, jonka kokoonpano on seuraava: 

Puheenjohtaja	Valtiosihteeri Risto Volanen, VNK
Varapuheenjohtaja	Alivaltiosihteeri Heikki Aaltonen, VNK

Jäsenet 	Valtiosihteeri Leila Kostiainen, STM
Valtiosihteeri Antti Mykkänen, SM
Valtiosihteeri Stefan Wallin, YM
Kansliapäällikkö Kirsti Rissanen, OM
Alivaltiosihteeri Juhani Turunen, VM 
Kansliapäällikkö Jarmo Vaittinen, MMM
Kansliapäällikkö Erkki Virtanen, KTM
Ohjelmajohtaja Katrina Harjuhahto-Madetoja, tietoyhteiskuntaohjelma
Ohjelmajohtaja Harri Skog, työllisyysohjelma

Hankkeen kolmen alateeman mukaiselle valmistelutyölle kootaan tarkoituksenmukaisia asiantuntijaryhmiä ministeriöiden, virastojen ja laitosten, tutkimuslaitosten ja sidosryhmien edustajista. Hankkeen ohjausryhmä asettaa asiantuntijaryhmät.

Hankkeen sihteeristö koostuu valtioneuvoston kanslian asiantuntijoista. Hankkeen asiantuntijavalmistelun vetämisestä ja hankkeen koordinoinnista vastaa projektipäällikkö Sirpa Kekkonen, joka toimii myös ohjausryhmän pääsihteerinä.

Ohjausryhmä esittelee hankkeen etenemistä myös hallinnon ja alueiden kehittämisen ministerityöryhmälle (HALKE) ja tarpeen mukaan muille hallituksen ministerityöryhmille tai ministerivaliokunnille. Hankkeen tuloksia ja etenemistä käsitellään lisäksi kansliapäällikkökokouksissa sekä ohjelmajohtamisen johtoryhmässä. Hankkeen loppuvaiheessa sen tuloksista järjestetään keskustelua, joka kattaa laajasti hallinnon eri sektoreita sekä eduskuntaryhmät.

Valmistelutyö sovitetaan yhteen hallintopoliittisen selonteon mukaiseen mahdolliseen muuhun kehittämistyöhön.

Aikataulut 

Hanke valmistuu 30.11.2006 mennessä. Eri työvaiheiden aikataulu määritellään hankkeen työsuunnitelmassa.

Kustannukset

Työ tehdään virkatyönä. Kokouspalkkioita ei makseta. Asiantuntijapalkkioista ja ulkopuolisilta tilattavista palveluista on tehtävä erilliset valtioneuvoston kanslian päätökset. Ohjausryhmän kuulemien asiantuntijoiden matkustuskustannukset maksetaan valtion matkustussäännön mukaisesti.

Ohjausryhmä ei voi tehdä valtioneuvoston kansliaa sitovia tilauksia eikä muita sopimuksia, kuten toimitilojen vuokraamista tai materiaalihankintoja ilman valtioneuvoston kanslian hyväksymistä.

Mietintöjen ja muiden julkaisujen painosmäärät, ulkoasu ja jakelu on selvitettävä etukäteen valtioneuvoston kanslian kanssa. 

Matti Vanhanen
pääministeri

	Heikki Vienola
	esittelijä 

Jakelu:	Puheenjohtaja, jäsenet
Ministerit, valtiosihteerit ja kansliapäälliköt	
		
Tiedoksi:	Ohjelmajohtajat
Valtioneuvoston controller
HARE
	Kabinetti
VNK:n Kirjaamo
VNK hallintojohtaja Vilavaara